Activa Jove es reprén amb un programa carregat de tallers i jocs juvenils fins a desembre
19 octubre 2022

## Activa Jove es reprén amb un programa carregat de tallers i jocs juvenils fins a desembre19 octubre 2022Última actualització: 19 octubre 2022

![](../gestion/img/e6b17464a52c66090cdabc852daf72a3b2baa38350043f66d121153e82f16370.jpg)  
  

Aquest matí la regidora d'Esports, **Lydia Morant**, juntament amb el representant del Consell dels Joves de Gandia, **Hector Bofí**, han presentat la programació d'Activa Jove. Aquesta comença el divendres dia 21 d'octubre amb les activitats d'oci educatiu per a joves amb la realització d'un taller de gestió emocional. Aquest taller es realitzarà a l'Espai Jove de Gandia per part d'una psicòloga especialitzada en adolescència i sorgeix de la necessitat que han manifestat els joves de no saber o no tindre ferramentes per poder-se enfrontar a les seues emocions.  
  
A més, cada dissabte des del 23 d'octubre al 3 de desembre es duran a terme diferents activitats perquè els joves puguen gaudir del seu temps lliure. L'horari d'aquestes activitats anirà de les 11:00 a les 14:00 i de les 17:00 a 22:00. Per tal de dinamitzar, hi haurà més d'una activitat per dia perquè els i les joves puguen fer més d'un taller o joc alhora. Com sempre, aquest programa ofereix una gran varietat d'activitats perquè els joves tinguen l'oportunitat de descobrir aficions noves, però sempre adaptant-les als seus gustos.  
  
Els dos punts de referència seran l'Espai Jove de Gandia (plaça Tirant) i l'Espai Jove del Grau, situat al Centre Esportiu. D'aquesta manera es vol fomentar l'ús d'aquestes infraestructures i que els i les joves coneguen els espais on poden acostar-se a demanar qualsevol classe d'informació que necessiten. «Intentem compaginar diferents activitats o tallers per tal que els joves puguen gaudir al màxim i no formar cues», ha assenyalat la regidora.  
  
Per acudir a les activitats no cal inscripció prèvia, simplement acudint en l'horari que millor vinga als joves i duent a terme les activitats que vulguen en l'horari estipulat. Aquesta és una manera de simplificar i motivar als joves a què s'acosten amb els amics sense necessitat de dur a terme cap tràmit.

**Un díptic molt complet**  
Al díptic es poden consultar totes les activitats que es realitzaran, el seu horari i la seua ubicació. Totes les activitats són gratuïtes i dirigides a joves d'entre 12 i 30 anys. «Estem il·lusionats perquè feia molt de temps que no es mantenien les polítiques de joventut, en aquest cas l'oferta d'oci alternatiu, i ara hem tornat a plantejar activitats com les de Halloween després d'ajornar-les per la pandèmia», ha expressat **Hector Bofí**.  
  
En aquestes activitats es continuaran duent a terme enquestes sobre diverses temàtiques per continuar fomentant la participació juvenil. Amb aquest objectiu també és dura a terme el dissabte 12 de novembre el Fòrum Jove a Gandia, una oportunitat perquè els joves puguen proposar accions i manifestar les seues necessitats. En aquesta jornada també es duran a terme activitats perquè els joves puguen gaudir de l'oci a la vegada que es fa valdre la participació juvenil en la societat.

[Documentos adjuntos](../gestion/documentos/6b86b273ff34fce19d6b804eff5a3f5747ada4eaa22f1d49c01e52ddb7875b4b.jpeg)

[Twittear](https://twitter.com/share)